Galko, Ľubomír, poslanec NR SR (2023-12-12):
Aj keď nič nezarobia. Od 340 až do neuveriteľných 3 840 eur ročne. Zodrať z kože aj tých, čo nič nemajú, to je pre týchto asociálov typické. Pritom ľudí, ktorí sa aj v ťažkých podmienkach dokážu postarať o seba alebo o svoju rodinu, by sme ako štát mali nosiť na rukách. A nie ich ako gangstri oberať aj o to málo, čo majú. A to im ide spraviť táto vládna koalícia klamárov a podvodníkov, idú ich ako gangstri obrať každý rok aj o to málo, čo im ešte zostalo. Myslím, že toto „konsolidačné opatrenie“ ma oprávňuje skonštatovať, že nemáme len vládu podvodníkov a klamárov, ale máme aj vládu lúpežníkov. Po druhé. Zníženie odvodu do II. piliera na 4 %. Týmto krokom takto doslova vláda ukradne ľuďom 365 miliónov eur, ktoré si mohli sporiť na dôchodok. Je lúpež budúcich dôchodkov. Ak má napríklad priemerný sporiteľ vek 38 rokov a šetril by do 65 rokov, tak by sa mu tieto peniaze zhodnocovali 27 rokov. Štandardné dlhodobé akciové zhodnotenie je na úrovni 6 %. To znamená, že 365 miliónov, ktoré ročne ľuďom táto vláda ukradne, je vlastne 1,76 miliardy, ktoré títo ľudia mohli mať zarobené na svoj dôchodok. Toto je prosím pekne výpočet len za 1 rok. Myslím, že toto „konsolidačné opatrenie“ ma oprávňuje skonštatovať, že nemáme len vládu podvodníkov a klamárov, ale máme aj vládu zlodejov budúcich dôchodkov. Po tretie. Zvýšenie zdravotného poistenia, toto najviac zasiahne zamestnávateľov a samostatne zárobkovo činné osoby. Zamestnávatelia, samozrejme, tieto ich zvýšené náklady vykompenzujú na mzdách. Buď ich svojim zamestnancom zvýšia menej ako pôvodne zamýšľali, alebo im ich nezvýšia vôbec. No a samostatne zárobkovo činné osoby, ktoré túto možnosť nemajú a budú platiť vyššie odvody, buď schudobnejú, keď ich takto okradnete, alebo to niektorí už zabalia, lebo to neutiahnu a spadnú do sociálnej siete. Tristné na tomto celom je, že ponuka, resp. protihodnota za to ale nie je žiadna. Žiadna lepšia alebo dostupnejšia zdravotná starostlivosť, nič také, len snaha vytiahnuť od ľudí a firiem tvoriacich hodnoty 400 mil. eur a rozflákať ich inde. Pritom ani zamýšľaný cieľ sa týmto opatrením nepodarí dosiahnuť, lebo vplyvom vyššie uvedených skutočností prejudikujem, že tie milióny, ktoré sa takto vyberú, inde sa zase nevyberú. Inde sa odvedie totiž menej. Myslím, že toto „konsolidačné opatrenie“ ma oprávňuje skonštatovať, že nemáme len vládu podvodníkov a klamárov, ale aj máme aj vládu zdieračov. No a po štvrté, posledné „konsolidačné opatrenie“, ktoré musím a chcem spomenúť, je zvýšenie viac ako 900 poplatkov, ktorými chce vláda podvodníkov a klamárov získať zhruba 50 mil. eur. Odôvodnenie, že musíme to zvýšiť o viac ako 50 %, lebo je to nasčítavanie inflácie od roku 2009, kedy sa naposledy zvyšovali ceny u väčšiny poplatkov pokladám za hrubo nekorektné a asociálne. Prečo by terajší platitelia poplatkov mali platiť veľké zvýšené peniaze za ľudí, ktorí pred desiatimi alebo dvanástimi rokmi platili málo? To nedáva žiadnu logiku. Navyše zdôrazňujem, že medzi týmito poplatkami je množstvo takých platieb, ktoré trafia bežných ľudí už pri ich bežnom živote. Uvediem niekoľko príkladov. Vyhotovenie odpisu fotokópie výpisu alebo písomné informácie z kvalifikačného dokladu zdravotníckeho pracovníka v slovenskom jazyku, bum, plus 40 %. Vydanie odpisu osvedčenia o čiastočnej kvalifikácii alebo osvedčenia úplnej kvalifikácie, bum, plus 50 %. Vydanie kópie z katastrálnej mapy alebo mapy bývalého pozemkového katastra, alebo z pozemkov knižnej mapy, za každú kópiu formátu A3, A4 plus 50 %. To isté pri vydaní listu vlastníctva, pri návrhu na vklade je to dokonca až plus 51,5 %. Uzavretie manželstva medzi štátnymi občanmi Slovenskej republiky plus 40 %. Ak je to pred matričným úradom, v ktorého obvode nemá ani jeden zo snúbencov trvalý pobyt plus 50 %. Vydanie občianskeho preukazu plus 46,7 %. Vydanie týždenného rybárskeho lístka plus 100 %. Osvedčenie fotokópie listín za každú listinu plus 40 % a tak ďalej a tak ďalej. Výpis z verejnej časti živnostenského registra za jedného podnikateľa a kopa ďalších dokladov pre živnostníkov, tam je to až 66,7 %, vážení! A teraz počúvajte, ešte aj také veci, ako je vystavenie sprievodného listu na prepravu telesných pozostatkov zosnulého, zdvíhate o 40 %, čo pokladám už za cynické a neúctivé. Som nútený pri tomto konsolidačnom opatrení konštatovať, že nemáme len vládu podvodníkov a klamárov, ale aj vládu cynikov a neznabohov. Dámy a páni, mohol by som tu rozprávať ešte veľmi dlho, že konsolidovať sa má tak, že sa vstupuje do výdavkov, a nie tak, že sa ošklbú a zoderú z kože široké masy ľudí, a to prednostne ľudia, ktorí tvoria hodnoty. Obávam sa však, že by to bolo niečo ako hádzanie hrachu na stenu a touto vládou podvodníkov a klamárov by to ani nepohlo, aj tak by si išla svoje. Niektoré veci však treba ale zdôrazňovať a opakovať, napríklad to, že tieto konsolidačné opatrenia sú hnusným pohonom na podnikateľov. A to je skupina ľudí, ktorá je v každom zdravom štátnom celku kostrou, ktorá drží krajinu pohromade a prispieva k jej ekonomickej stabilite. Lebo to, že je hrubou lžou tvrdenie predkladateľov návrhu zákona, že pri prijímaní týchto opatrení sa dosiahne primerané rozdelenie daňovej záťaže medzi rôzne daňové subjekty, práve naopak, najviac zaplatia firmy, podnikatelia a bežní ľudia a len zlomok, zhruba pätinu až šestinu sa na konsolidácii podieľa štát. A pri slušnom a odbornom vedení krajiny by ten pomer mal byť keď nie opačný, tak aspoň vyrovnaný. Žiaľ, pri takejto neodbornej, diletantskej a nespravodlivej akože konsolidácii je isté, že Slovensko sa neposunie ani o milimeter, ale, naopak, zaradí spätný chod, o tom som hlboko presvedčený. Návrh tohto zákona, samozrejme, členovia nášho hnutia nepodporia pre dôvody, ktoré som uviedol. Som si istý, že to od nás ani neočakávate. Nápady a iniciatívy, ktoré sú zhmotnené v návrhu zákona, ktorý prerokúvame, pokladáme za pomýlené a nebezpečné. Sú to návrhy, ktoré chcú pokračovať v praxi okrádania daňových poplatníkov a ktorých cieľom je oholiť, ošklbať a zodrať z kože doslova dohola všetkých tých, ktorým trocha tej kože ešte ako tak zostalo. Ďakujem vám za pozornosť. (Potlesk.)